七夕
作者：李彭
朝代：宋

paragraphs: 兒時聞天孫，今夕聘河鼓。
鳴機應暫停，飛鵲橋邊渡。
藁砧倦服箱，捨策息怨語。
常時别經年，雪涕作零雨。
念各非妙齡，無復啼着曙。
癡兒去蹇拙，芳樽肴核具。
頗憐柳柳州，文字稍誇詡。
昔在台省時，模畫秘莫覩。
奈何吐憤辭，投荒猶未悟。
性與是身俱，巧拙有常度。
何能謁以獲，詎有期而去。
悠悠區中緣，當今愛體素。